b"\n_START_ARTICLE_\nJoaquim Vancells i Vieta\n_START_SECTION_\nBiografia\n_START_PARAGRAPH_\nVa n\xc3\xa9ixer al n\xc3\xbamero 4 de la Rambla d'Estudis de Barcelona, fill de Llu\xc3\xads Vancells i Ponach, de La Bisbal, i de Ramona Vieta i Torias, de Barcelona._NEWLINE_Va ser un home polifac\xc3\xa8tic, va fer decoracions i disseny de mobles, va fer de mestre, va organitzar activitats culturals i va promoure la conservaci\xc3\xb3 del patrimoni art\xc3\xadstic i arquitect\xc3\xb2nic de Terrassa. Va ser l'impulsor del modernisme a Terrassa, juntament amb el barcelon\xc3\xad Alexandre de Riquer que va viure llargues temporades a la ciutat. Per\xc3\xb2 sobretot, va ser un pintor paisatgista. En una primera \xc3\xa8poca pinta paisatges amb boira i obagues boscoses, quadres que s\xc3\xb3n entre el millor de la pintura catalana de l'\xc3\xa8poca i que van tenir molt \xc3\xa8xit. Aquesta pintura grisa va evolucionar cap a una altra de m\xc3\xa9s lluminosa, possiblement influ\xc3\xaft per les seves estades a Llavaneres, per\xc3\xb2 no va ser reconeguda fins al final de la seva vida, cosa que el va obligar durant for\xc3\xa7a temps a pintar paisatges boirosos per poder viure._NEWLINE_Fou membre del Cercle Art\xc3\xadstic de Sant Lluc."